Jesús paihua cruzta aparisha rica.
‘Uma Tullu’ nishca pambama,
caita hebreo shimii ‘Gólgota’ nishcami.
Chihui Jesústa chacatanauca,
ishquiunaras paihua pariju,
caran partima shuj shuj,
Jesústa paiguna chaupi shungüi.
Pilato shu quillcara quillcasha,
cruz ahuai churacami.
Shinami quillcashca aca:
“NAZARETMANDA JESÚS,
JUDIUGUNA REY APU.”
Ashca judiuguna cai quillcashcara ricunauca,
Jesústa chacatashca pamba llacta mayambi ashcamanda.
Chi quillcashca hebreo,
griegu,
latin shimiunai quillcashca aca.
Judiuguna sacerdote apuuna Pilatora ninauca:
“‘Judiuguna Rey Apu’ nisha ama quillcaichu,
astaun ‘Judiuguna Rey Apumi ani,’
nica,
chita quillcai.”
Shinajpi Pilato cutipaca:
“Ñuca ña quillcashcara quillcashcani.”
Suldaruuna Jesústa chacatashca huasha,
paihua churarinaunara apisha,
chuscu partii chaupinauca,
caran suldaru shu partira charingaj.
Paihua ucu churarina sirana illaj aca,
ahuamanda shujllai ahuashca aca.
Paigunapura ninauca:
“Ama lliquishunchi caita,
astaun ajllashunchi pihuajta anga;
maican lichayuj asha apachu.”
Shina rasha Quillcashcara pactachinauca,
casna nij:
“Paigunapura ñuca churarinara chaupinauca,
Ñuca llachapamanda maican lichayujta ajllanauca.”
Suldaruuna shina ranauca.
Jesúspa cruz rayai,
paihua mama,
paihua mama ñaña,
Cleofaspa huarmi Marías,
María Magdalenas chihui pariju tianauca.
Jesús paihua mamara ricusha,
shinallara pai llaquishca yachachishca runaras chihui tiajtas,
Jesús paihua mamara nica:
“Huarmi,
riqui camba churira.”
Chi huasha Jesús cai yachachishca runara nica:
“Riqui camba mamara.”
Chi hurasmanda pacha,
cai yachachishca runa Jesúspa mamara paihua quiquin huasima pushaca.
Chimanda huasha Jesús tucui ña pactarishcara yachasha,
Quillcashcara pactachingaj nica:
“Upinai.”
Chihui shu ayaj vinuhua undachishca puru tiaca.
Shinajpi shu putuspi chupachinauca vinuhua;
caspi pundai huatasha,
Jesúspa shimii llutanauca.
Jesús vinura upishca huasha:
“Ña pactarishcami,”
nica.
Shina nisha uraima umara rasha,
ispiritura intrigacami.
Shinajpi judiuguna Pascua alichina punzha ajpi,
samana punzhai huañushcauna cruzpi ama saquirinauchu,
chi samana punzha atun ista punzha ajpi,
Pilatora mañanauca paiguna changa tulluunara paquinauchu,
paigunara cruzmanda anzhuchinauchu.
Suldaruuna shamusha,
changaunara paquinauca shu runara chishu runaras,
Jesúshua pariju chacatashcaunara.
Shinajpi Jesúsma shamusha,
pai ña huañushcara ricusha,
paihua changaunara mana paquinaucachu.
Astaumbas shu suldaru Jesústa custillas quinrii tucsica lanzahua.
Chimanda dsas yahuarndi yacundi llucshinauca.
Chita ricuj runa riman.
Pai rimashca shimi sirtumi.
Pai rimashca shimi sirtu ashcara paimi yachan,
canguna shinallara quirinauchu.
Cai tucuira rashca aca Quillcashca pactaringaj,
shina nisha:
“Paimanda ima tulluras mana paquishcachu anga.”
Shinallara shu Quillcashca nin:
“Paiguna tucsishca runara ricunaungami.”